Antallet af flyruter og afgange bliver øget væsentligt til og fra Aarhus, hvor SAS og Aarhus Lufthavn netop har indgået en samarbejdsaftale, der betyder etablering af et stort antal internationale og nationale flyruter, oplyser parterne.

Mads Ring, f. 1971, er nyhedsredaktør på Finans. Han er uddannet på Danmarks Journalisthøjskole og har derudover en bachelor i engelsk og formidling fra Københavns Universitet. Han har tilbragt ni år i DR, hvor han har arbejdet for TV Avisen som reporter og graverjournalist. Han har tidligere også arbejdet med udenrigsstoffet. De seneste år har han haft en lang række redaktørjob både på TV Avisen, og for andre programmer såsom 21Søndag og Bag Borgen. Som de fleste virksomheder, hader Mads minus på bundlinjen, og derfor knokler han med at fræse af på realkreditlånet i villaen i Allerød, hvor han bor med sin kone og 2 piger. Mads er passioneret fodboldfan og kæmper med at være lige så glad for fitness , som han er for god mad.

SAS investerer nu i et massivt rutenetværk fra Aarhus Airport.

Lufthavnen er dermed på vej til at gennemgå sin største forandring i nyere tid med en udvidelse på mere end 50 pct.

Samarbejdsaftalen kommer til at betyde etablering af flyruter til europæiske byer rettet mod både erhvervs- og fritidsrejsende.

Erhvervslivet kan se frem til langt flere afgange mellem Aarhus og København, mens fritidsrejsende fremover kan besøge en række sommerdestinationer direkte fra Aarhus.

Ifølge koncerndirektør i SAS, Lars Sandahl Sørensen, er der flere årsager til, at SAS satser massivt på Aarhus og byens lufthavn.

»Vi har taget bestik af kundernes ønsker og Aarhus' og Østjyllands visioner om selv at udvide og investere. Derudover ser vi det som en del af vores ansvar at styrke den logistiske sammenhæng mellem Øst- og Vestdanmark og være med til at åbne endnu mere op til verden for det jyske marked,« siger Lars Sandahl Sørensen.

Han lægger vægt på, at Aarhus både er interessant for mange udenlandske virksomheder og i turistsammenhæng, og at SAS derfor tror på et stort fremtidigt potentiale.

Aarhus' borgmester, Jacob Bundsgaard (S), er positivt stemt. Han mener, at byens virksomheder har brug for en god infrastruktur både nationalt og internationalt, og at samarbejdet derfor ikke kun en god nyhed for Aarhus Airport, men i høj grad også for Aarhus.

»Lufthavnen står midt i en turnaround-proces, og med en så positiv tilkendegivelse fra den vigtigste strategiske samarbejdspartner, er der stor grund til at tro på, at lufthavnens projekt vil lykkes. For mig at se har Aarhus Airport med denne samarbejdsaftale taget et syvmileskridt imod en succesfuld genopretning. Det er en god nyhed for Aarhus Airport, men i høj grad også for Aarhus,« siger Jacob Bundsgaard.

Aarhus Airport deler borgmesterens begejstring.

»Erhvervslivet i Aarhus efterspørger i meget høj grad gode afgange til København, Stockholm og Oslo – og netop her er SAS en ekstremt stærk spiller. Aftalen får enorm betydning for både Aarhus Airport og erhvervslivet i Østjylland såvel som for østjyderne som sådan,« siger bestyrelsesformand, Torben Boldsen.

De nye ruter som følge af det udvidede samarbejde bliver offentliggjort i oktober.